**Dansk industrikoncern: Sådan udflytter du til Polen med succes**

***Jupiter Group, der laver glasfiberprodukter til vindmølleindustrien, har netop etableret produktion i Polen, og det har været en god beslutning. Ifølge direktøren skyldes succesen især brug af lokal knowhow.***

Det burde måske være ligetil at få en polsk fabrik til at producere det samme som en dansk. Men virkeligheden har været en anden for mange af de virksomheder, som i de senere år har kastet sig ud i *offshoring* – altså etablering af egen produktion i typisk Østeuropa eller Kina, hvor lønnen kun er en brøkdel af den danske.

Danske Jupiter Group, der er blandt verdens førende producenter af glasfiberprodukter til vindmølleindustrien, har imidlertid haft stor gavn og glæde af udflytningen. Det er der flere årsager til.

For det første har virksomheden valgt at samarbejde med en dansk rådgiver, der har rødder i Polen. Michael Stahl, der driver konsulentvirksomheden Baltic Composite Supplies (BCS), har specialiseret sig i at etablere og igangsætte fabrikker i Polen, og han har spillet en vigtig rolle for Jupiter. – *Mange virksomheder tror, de kender kulturen i Polen, og så har man allerede begået den første og største fejl, for der er store forskelle*, fortæller Jens Kristensen, administrerende direktør hos Jupiter Group.

Der er behov for lokalt kendskab, og for Jupiter Group var det samtidig altafgørende at have Michael Stahl dedikeret til opgaven, da etableringsfasen var meget svær at fjernstyre fra Danmark. Desuden kan en lokalkendt også i højere grad imødekomme polakkernes arbejdskultur, der er meget anderledes end herhjemme. – *Man er Des med chefen, og man skal ikke forvente, at polske fabriksarbejdere selvstændigt tager initiativ*, forklarer konsulenten.

**Naviger i polsk bureaukrati**

Selvom vi måske fra tid til anden oplever bureaukrati i Danmark, er problemet langt større i Polen. Derfor er det også en stor fordel at samarbejde med en dansker med lokal knowhow. – *Der er betydelige juridiske, sproglige, kulturelle og logistiske barrierer forbundet med etablering i Polen, og især er det en stor fordel at kende det bureaukratiske system, da det er meget langt fra det digitaliserede Danmark*, fortæller Michael Stahl.

Endelig pointerer Stahl, at mange virksomheder har knækket nakken ved offshoring, fordi de udflyttede produktionsopgaver har været for komplekse. Det er ifølge eksperten nødvendigt, at opgaverne er simple, og metoderne skal gerne være afprøvede, inden den polske produktion sættes i gang. Industrielt udviklingsarbejde bør som udgangspunkt stadig finde sted i Danmark, råder han.

Ifølge Jens Kristensen fra Jupiter Group er det værd fra starten at dedikere rigeligt med ressourcer til at få den polske produktion optimalt op at køre. Det er meget vigtigt, at man har fokus på alle dele af organisationen, så ledelsen ikke halter, når produktionen er klar. Jupiter har således investeret et tocifret millionbeløb i den polske produktion.

***Jupiter Group*** *er en dansk leverandør af glasfiberelementer til vindmølleindustrien, der ud over Polen også har produktion i Danmark, Kina og USA. Virksomheden beskæftiger cirka 600 medarbejdere på verdensplan, og den polske fabrik har 85 ansatte.* [*www.jupitergroup.com*](http://www.jupitergroup.com)

***Baltic Composite Supplies*** *har specialiseret sig i at hjælpe andre virksomheder med at etablere egne produktionsfaciliteter i Polen. Desuden bistår virksomheden med outsourcing af produktionsopgaver til polske underleverandører.* [*www.baltic-composites.com*](http://www.baltic-composites.com)